CELEX: 32016R0415
Language: mt
Date: 2016-03-21 00:00:00
Title: Regolament ta' Implimentazzjoni tal-Kummissjoni (UE) 2016/415 tal-21 ta' Marzu 2016 li jirtira l-aċċettazzjoni ta' impenn għal żewġ produtturi esportaturi u li jħassar id-Deċiżjoni 2008/577/KE li taċċetta l-impenn offrut b'rabta mal-proċediment tal-antidumping fir-rigward tal-importazzjonijiet tan-nitrat tal-ammonju li joriġinaw mir-Russja

22.3.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 75/10
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/415
   tal-21 ta' Marzu 2016
   li jirtira l-aċċettazzjoni ta' impenn għal żewġ produtturi esportaturi u li jħassar id-Deċiżjoni 2008/577/KE li taċċetta l-impenn offrut b'rabta mal-proċediment tal-antidumping fir-rigward tal-importazzjonijiet tan-nitrat tal-ammonju li joriġinaw mir-Russja
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”), u b'mod partikolari l-Artikoli 8 tiegħu,
   Infurmat lill-Istati Membri,
   Billi:
   A.   IL-MIŻURI EŻISTENTI
   
   
               (1)
            
            
               Bir-Regolament (KE) Nru 2022/95 (2), il-Kunsill impona dazju antidumping definittiv fuq l-importazzjonijiet tan-nitrat tal-ammonju li joriġinaw mir-Russja. Wara skadenza u reviżjoni interim, bir-Regolament (KE) Nru 658/2002 (3), il-Kunsill impona dazju antidumping definittiv fuq l-importazzjonijiet tan-nitrat tal-ammonju li joriġinaw mir-Russja. Wara skadenza u reviżjoni interim oħra, bir-Regolament (KE) Nru 661/2008 (4), il-Kunsill impona dazju antidumping definittiv fuq l-importazzjonijiet tan-nitrat tal-ammonju li joriġinaw mir-Russja. Wara reviżjoni interim oħra, il-Kummissjoni, permezz tar-Regolament ta' Implimentazzjoni (UE) Nru 999/2014 (5), imponiet dazju antidumping definittiv fuq l-importazzjonijiet tan-nitrat tal-ammonju li joriġinaw mir-Russja.
            
         
               (2)
            
            
               Il-Kummissjoni, permezz tad-Deċiżjoni 2008/577/KE (6) (“id-Deċiżjoni”) aċċettat impenn fuq il-prezz (“l-impenn”), inter alia, mill-produtturi Russi JSC Acron u JSC Dorogobuzh, membri tal-Acron Holding Company (minn hawn 'il quddiem konġuntement imsejħa Acron), rigward l-importazzjonijiet ta' nitrat tal-ammonju prodott minn dawn il-kumpaniji u mibjugħ lill-ewwel klijent indipendenti fl-Unjoni.
            
         
               (3)
            
            
               Bl-istess Deċiżjoni, il-Kummissjoni aċċettat ukoll impenn minn kumpanija Ukraina, l-Open Joint Stock Company (OJSC) Azot Cherkassy. Il-miżuri dwar l-importazzjonijiet tan-nitrat tal-ammonju li joriġinaw mill-Ukraina skadew fis-17 ta' Ġunju 2012 (7) u għalhekk l-impenn relatat skada wkoll fl-istess jum.
            
         
               (4)
            
            
               Bl-istess Deċiżjoni, il-Kummissjoni aċċettat ukoll impenn mill-grupp EuroChem. Bid-Deċiżjoni 2012/629/UE (8), il-Kummissjoni rtirat l-aċċettazzjoni tagħha tal-impenn offrut mill-Grupp EuroChem minħabba l-imprattikabbiltà ta' dan l-impenn.
            
         
               (5)
            
            
               L-impenn aċċettat mill-Acron hu bbażat fuq tliet elementi, jiġifieri (1) l-indiċjar tal-prezzijiet minimi f'konformità mal-kwotazzjonijiet pubbliċi internazzjonali, (2) il-livell massimu kwantitattiv u (3) l-impenn li ma tbigħx il-prodotti koperti bl-impenn lill-istess klijenti fl-Unjoni Ewropea lil min tbigħ prodotti oħra, bl-eċċezzjoni ta' ċerti prodotti oħra li għalihom l-Acron impenjat ruħha li jirrispetta reġimi speċifiċi ta' prezzijiet.
            
         
               (6)
            
            
               Kif intqal fil-premessa 14 tad-Deċiżjoni 2008/577/KE, meta kien aċċettat l-impenn, l-istruttura tal-bejgħ tal-Acron kienet tali li l-Kummissjoni kkunsidrat ir-riskju li jkun evitat l-impenn bħala limitat.
            
         B.   ĊIRKOSTANZI MIBDULA
   
   
      Ir-relazzjonijiet ta' negozju ta' Acron
   
   
               (7)
            
            
               F'Mejju 2012, Acron informat lill-Kummissjoni dwar l-intenzjoni tagħha li takkwista ishma f'kumpanija kimika fl-Unjoni. F'Awwissu 2012, Acron informat lill-Kummissjoni dwar bidla fl-istruttura korporattiva tagħha, jiġifieri li akkwistat ishma minoritarji f'din il-kumpanija kimika fl-Unjoni, li jindika li dan it-tibdil korporattiv ma kellu ebda riperkussjoni fuq l-implimentazzjoni tal-impenn. Wara valutazzjoni tal-evidenza pprovduta minn Acron, il-Kummissjoni inizjalment ma kkunsidratx li din il-bidla fl-istruttura korporattiva ta' Acron kellha impatt fuq l-impenn. Madankollu, evidenza ġdida li hija attwalment disponibbli lill-Kummissjoni turi li Acron kienet ippreżentat informazzjoni mhux kompluta meta oriġinarjament informat lill-Kummissjoni dwar il-bidla fl-istruttura tagħha. B'mod partikolari, il-Kummissjoni ma ġietx informata li dan il-produttur tal-Unjoni jimmanifattura u jbigħ mhux biss prodotti kimiċi, iżda wkoll fertilizzanti li jinkludu nitrat tal-ammonju. Barra minn hekk, l-evidenza attwalment disponibbli lill-Kummissjoni wriet ukoll li l-parteċipazzjoni azzjonarja ta' Acron kompliet tikber minn meta ġiet notifikata lill-Kummissjoni f'Awwissu 2012.
            
         
      Evalwazzjoni preliminari
   
   
               (8)
            
            
               Il-Kummissjoni analizzat l-implikazzjonijiet tal-evidenza disponibbli lilha, u kkunsidrat li hemm riskju kbir ta' kumpens doppju. Tabilħaqq, jekk il-faċilità ta' produzzjoni u bejgħ ta' fertilizzanti fl-Unjoni, li Acron akkwistat ishma fiha, tbigħ kwalunkwe wieħed mill-prodotti tagħha lill-istess klijenti bħall-Acron, il-prezzijiet ta' tali tranżazzjonijiet jistgħu jkunu ffissati b'mod li jikkumpensaw għall-Prezz ta' Importazzjoni Minimu suġġett għall-impenn. Tali kumpens jista' madankollu ma jkunx jista' jiġi identifikat minn attivitajiet ta' monitoraġġ, peress li l-istruttura tal-prezzijiet għall-maġġoranza tal-prodotti manifatturati mill-produzzjoni tal-fertilizzanti u l-faċilità tal-bejgħ li fiha Acron akkwistat ishma ma hija suġġetta għal ebda sors pubblikament disponibbli. Għalhekk, ma jistax jiġi vvalutat jekk il-prezzijiet imħallsa mill-konsumaturi jwieġbux għall-valur tal-prodotti jew jiħdux inkunsiderazzjoni roħs potenzjali sabiex jikkumpensaw għal tranżazzjonijiet soġġetti għall-impenn li għalih ġie rispettat Prezz ta' Importazzjoni Minimu. Konsegwentement, il-monitoraġġ tal-impenn ma jkunx prattiku u ma jistax isir.
            
         
               (9)
            
            
               Il-Kummissjoni infurmat lil Acron dwar dan u ħabbret li, fid-dawl taċ-ċirkostanzi deskritti fil-premessi 7 and 8, hija kkunsidrat li l-impenn għandu jiġi rtirat. Acron ingħatat l-opportunità li tikkummenta.
            
         C.   PREŻENTAZZJONIJIET BIL-MIKTUB U SEDUTI
   
   
               (10)
            
            
               Acron ippreżentat kummenti bil-miktub u ngħatat l-opportunità li tinstema'. Bi tweġiba għad-dokument ta' divulgazzjoni, Acron tenniet l-argumenti li kienet diġà ppreżentat meta ġiet informata l-ewwel darba dwar in-nuqqas ta' konformità tal-impenn mal-parteċipazzjoni azzjonarja tagħha fi produttur tal-fertilizzanti tal-Unjoni. Dawn l-argumenti ġew indirizzati fid-dokument ta' divulgazzjoni u ġew indirizzati wkoll f'dan ir-Regolament.
            
         
               (11)
            
            
               Diversi partijiet bagħtu preżentazzjonijiet bil-miktub lill-Kummissjoni li jappoġġaw il-pożizzjoni ta' Acron (huma, madankollu, ma kinux id-destinatarji tad-divulgazzjoni tal-Kummissjoni u tat-talba għal kummenti). Dawn il-partijiet iddikjaraw li ma ġewx involuti fil-prattiki ta' kumpens doppju ma' Acron. Madankollu, tali dikjarazzjonijiet fihom infushom ma jtaffux ir-riskju ta' kumpens doppju. F'kull każ, hija prattika stabbilita tal-Kummissjoni li ma taċċettax impenji fuq il-prezz jekk ir-riskju tal-kumpens doppju ikun għoli, indipendentement minn jekk kienx hemm filfatt kumpens doppju jew le.
            
         
               (12)
            
            
               Acron sostniet li kienet qed taġixxi bona fide meta infurmat lill-Kummissjoni, konformi mad-definizzjoni tal-parti relatata u skont il-klawżola 5.14 tal-impenn, dwar xi bidliet fl-istruttura korporattiva tagħha.
            
         
               (13)
            
            
               Barra minn hekk, Acron sostniet li hija għandha tiġi kkunsidrata bħala investitur finanzjarju fil-kumpanija tal-Unjoni u li l-parteċipazzjoni azzjonarja tagħha tagħtiha biss drittijiet statutorji limitati fit-teħid ta' deċiżjonijiet, u b'hekk l-Acron ma għandhiex kontroll fuq il-kumpanija tal-Unjoni fis-sens tad-dritt tal-kompetizzjoni tal-Unjoni.
            
         
               (14)
            
            
               Acron enfasizzat li d-dritt tal-Unjoni u d-drittijiet tal-kompetizzjoni nazzjonali ma jippermettux l-iskambju ta' informazzjoni kummerċjalment sensittiva jew il-koordinazzjoni tal-bejgħ mal-kompetituri tagħha fl-Unjoni jew x'imkien ieħor, li jkun indispensabbli għal kull kumpens doppju.
            
         
               (15)
            
            
               Il-Kummissjoni tikkunsidra li l-argumenti ta' Acron għandhom jiġu miċħuda għar-raġunijiet li ġejjin.
            
         
               (16)
            
            
               L-ewwel nett, l-Impenn, offrut minn Acron, jinkludi definizzjoni tal-parti relatata. Kif stipulat fil-Klawżola 1 tal-impenn, il-pussess ta' 5 % jew aktar ta' ishma f'kumpanija oħra huwa biżżejjed biex tiġi kkunsidrata bħala parti relatata; dan huwa l-valur referenzjarju li għandu jiġi kkunsidrat meta jiġu vvalutati l-monitorabbiltà u l-prattikabbiltà tal-impenn.
            
         
               (17)
            
            
               Barra minn hekk, il-Kummissjoni ttenni l-problemi tal-kumpens doppju msemmi fil-premessa 8. Barra minn dan, ma jistax ikun eskluż li xi wħud mill-kwotazzjonijiet tal-prezzijiet (li huma l-bażi għall-mekkaniżmu tal-indiċjar tal-prezzijiet tal-impenn) ikunu influwenzati mill-bejgħ tal-produttur relatat fl-Unjoni.
            
         
               (18)
            
            
               Acron innifsu ammetta li parteċipazzjonijiet azzjonarji fil-produttur tal-Unjoni joħolqu preżunzjoni tal-eżistenza ta' riskju ta' kumpens doppju, għalkemm dan huwa konfutabbli. Il-kunsiderazzjonijiet abbażi tal-liġi dwar il-kompetizzjoni, nazzjonali jew dik tal-Unjoni, li tali mġiba teoretikament mhijiex fl-interess ta' Acron, mhumiex rilevanti għall-valutazzjoni tal-monitorabbiltà u l-prattikabbiltà tal-impenn. Filfatt, tali konsiderazzjonijiet fihom infushom ma jtaffux ir-riskju tal-kumpens doppju.
            
         
               (19)
            
            
               Acron afferma li l-kumpens doppju la hu fl-interess kummerċjali tiegħu u lanqas fl-interess kummerċjali tal-produttur tal-Unjoni relatat. Din id-dikjarazzjoni fiha nnifisha ma ttaffix ir-riskju tal-kumpens doppju, speċjalment għax il-kunċett tal-interess kummerċjali ma jistax jiġi vvalutat f'termini astratti. Barra minn hekk, skont il-valutazzjoni tal-Kummissjoni, l-inċentivi għal kumpens doppju ma jistgħux jiġu esklużi peress li kemm il-produttur tal-Unjoni kif ukoll l-Acron ibigħu fl-Unjoni prodotti oħra barra min-nitrat tal-ammonju potenzjalment lill-istess konsumaturi. Huwa imprattikabbli, jekk mhux impossibbli, li tali bejgħ jiġi intraċċat fl-Unjoni. F'dan ir-rigward, wieħed għandu jinnota l-istruttura kumplessa tal-gruppi tal-kumpaniji ta' Acron u tal-produttur tal-Unjoni relatat. Għalhekk, jeżisti riskju kbir ta' kumpens doppju b'bejgħ ta' nitrat tal-ammonju jew prodotti oħra lill-istess konsumaturi.
            
         
               (20)
            
            
               It-tieni nett, il-produttur ibbażat fl-Unjoni ma jistax ikun suġġett għal attivitajiet ta' monitoraġġ peress li ma jistax ikun parti f'impenn, minħabba li skont l-Artikolu 8 tar-Regolament bażiku l-impenji jistgħu jiġu offruti biss minn esportaturi.
            
         
               (21)
            
            
               It-tielet, anki jekk il-produttur tal-Unjoni jista' jkun parti f'impenn, quod non, il-monitoraġġ ta' tali impenn ikun imprattikabbli kif iddikjarat fil-premessi 8 u 19 aktar 'il fuq.
            
         
               (22)
            
            
               Għalhekk, abbażi tal-evidenza li hija disponibbli lilha, ġie konkluż li wara l-ewwel bidla fl-istruttura korporattiva ta' Acron, hemm ir-riskju għoli ta' kumpens doppju u l-impenn aċċettat minn Acron ma jibqax prattiku u għalhekk għandu jkun rtirat.
            
         
               (23)
            
            
               Finalment, Acron issuġġeriet l-implimentazzjoni ta' mekkaniżmu ta' monitoraġġ addizzjonali fil-kuntest tal-impenn. Speċifikament, Acron offra li jipprovdi lill-Kummissjoni rapport awditjat dwar il-flussi tal-flus bejn iż-żewġ gruppi ta' kumpaniji. Madankollu, il-mekkaniżmu l-ġdid jista' jagħmel il-monitoraġġ tal-impenn iktar kumpless u oneruż u ma jtaffix ir-riskji identifikati u l-problemi tal-kumpens doppju.
            
         
               (24)
            
            
               L-ebda wieħed mill-argumenti ppreżentati minn Acron ma huma tali li jibdlu l-valutazzjoni tal-Kummissjoni li l-monitoraġġ tal-impenn sar imprattikabbli.
            
         D.   IR-REVOKA TAD-DEĊIŻJONI 2008/577/KE
   
   
               (25)
            
            
               Għalhekk, skont l-Artikolu 8(9) tar-Regolament bażiku u wkoll skont il-klawżoli rilevanti tal-impenn, li jawtorizzaw lill-Kummissjoni biex tirtira unilateralment l-impenn, il-Kummissjoni kkonkludiet li l-aċċettazzjoni tal-impenn offrut minn Acron għandha tiġi rtirata u d-Deċiżjoni 2008/577/KE għandha tiġi mħassra. Bl-istess mod, id-dazju antidumping definittiv impost bir-Regolament ta' Implimentazzjoni (UE) Nru 999/2014 għandu japplika fuq l-importazzjonijiet tal-prodott ikkonċernat manifatturat minn Acron (il-kodiċi addizzjonali tat-Taric A532),
            
         ADOTTAT DAN IR-REGOLAMENT:
   Artikolu 1
   L-aċċettazzjoni tal-impenn tal-kumpaniji JSC Acron, Veliky Novgorod, Russia u JSC Dorogobuzh, Russia, membri tal-“Acron” Holding Company, fir-rigward tal-importazzjonijiet ta' nitrat tal-ammonju prodott minn dawn il-kumpaniji u mibjugħ lill-ewwel klijent indipendenti fl-Unjoni (il-kodiċi addizzjonali tat-Taric A532) hija b'dan irtirata.
   Artikolu 2
   Id-Deċiżjoni 2008/577/KE hija b'dan imħassra.
   Artikolu 3
   Dan ir-Regolament jidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-21 ta' Marzu 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 343, 22.12.2009, p. 51.
   
      (2)  ĠU L 198, 23.8.1995, p. 1.
   
      (3)  ĠU L 102, 18.4.2002, p. 1.
   
      (4)  ĠU L 185, 12.7.2008, p. 1.
   
      (5)  ĠU L 280, 24.9.2014, p. 19.
   
      (6)  ĠU L 185, 12.7.2008, p. 43.
   
      (7)  ĠU C 171, 16.6.2012, p. 25.
   
      (8)  ĠU L 277, 11.10.2012, p. 8.